text: Forældre frygter ny skolestruktur
  02 november 2017 kl. 15.30
  Varde Kommune vil lave om på skolerne og blandt andet slå klasser sammen på færre skoler. Ændringerne vækker bekymring i byen Ansager. 
  Johannes og Sonja går i skole i Ansager. Skolen ligger ni kilometer væk fra deres hjem. Hver dag tager de bussen for at komme i skole. Det er helt okay, synes de.
  Men når børnene kommer op i de større klasser, skal de måske til en anden skole. Varde Kommune planlægger nemlig at slå store klasser med få elever sammen. Det vil give Joahnnes og Sonja meget langt til skole, frygter deres mor, Kitty Smedsgaard Gamkinn.
  Hun mener, at skolestrukturændringer vil give de to børn op til 27 kilometer i skole. Derfor overvejer hun at flytte børnene til en skole i Grindsted, 15 kilometer væk, i nabokommunen Billund. 
  - Jeg har allerede rettet henvendelse til Billund Kommune, siger Kitty Smedsgaard.
  Kitty Smedsgaard mener, at skoleændringerne går ud over de mindre byer som Ansager.
  - Vi kan tydeligt se en centralisering, og det er synd, siger hun.
  Borgmester Erik Buhl (V) afviser kritikken. Ændringerne holder liv i de mindre områder, mener han.
  - Det er ikke centralisering. Vi skal ikke lukke skoler de næste mange år med den her skolestruktur, siger Erik Buhl (V), borgmester i Varde.
  - Vi har sikret fremtiden for mange skoler. Vi tror på, at vi har lavet en langsigtigt løsning, tilføjer han.
   
  Ved du, hvem du vil stemme på? Ta´ testen og find din kandidat her:
  tvsyd.dk/kv17/kandidattest
  
  